《自琴断口泛舟月湖用谢灵运石壁精舍还湖中韵》
清代·熊士鹏

山水割昏晓，水暗山含晖。云沈涧底响，鸟向峰半归。

游子看不足，苍苍穷翠微。榜人候沙溆，湖水生夕霏。

天远青草接，波宽白烟依。蒲稗收小艇，蓬蒿款幽扉。

意惬景自适，心高愿多违。得授安期术，妙善冀能推。

作者简介：熊士鹏，字两溟，竟陵人。嘉庆乙丑进士，官武昌教授。有《鹄山小隐集》。